text: Stor succes for hjemmeside om Den Store Krig
  19 oktober 2017 kl. 10.53
   En hjemmeside, der fortæller nyheder fra 1. verdenskrig, er blevet en kæmpesucces.
  
  
  Formålet med hjemmesiden Den Store Krig er at formidle historie, dele og indsamle arkivalier og fotos om Sønderjylland og sønderjyder under Første Verdenskrig 1914-1918.
  Det sker i et samarbejde mellem en lang række kulturinstitutioner og -foreninger i Sønderjylland samt ikke mindst en række flere frivillige privatpersoner.
  Sønderjylland var tysk under 1.verdenskrig, derfor var 35000 dansksindede med i krigen på tysk side.
  Arbejdet foregår i hovedsagen på frivillig basis og ulønnet. Hjemmesiden gik i luften i juli 2014 med at følge de sønderjyske avisers beretninger om den spændte politiske situation i Europa. Siden da har hjemmesiden dag for dag med præcis 100 års forsinkelse fulgt sønderjyder i Første Verdenskrig – både ved fronterne og hjemme i Sønderjylland. 
  Og nu er der altså mere end to millioner historisk interesserede, der har været inde og kigge på hjemmesiden.
  
  